PATVIRTINTA

Dieveniškių ,,Ryto“ gimnazijos direktoriaus

2023 m. birželio 8 d. įsakymu Nr. V1-118

**IŠMANIŲJŲ ĮRENGINIŲ IR INTERNETO NAUDOJIMO**

**TVARKOS APRAŠAS DIEVENIŠKIŲ ,,RYTO” GIMNAZIJOJE**

**I.SKYRIUS**

**BENDROSIOS NUOSTATOS**

1. Aprašas parengtas atsižvelgiant į VšĮ „Skaitmeninis etikos centras“ ir „Paramos vaikams centras“ parengtas gaires „Išmaniųjų įrenginių ir interneto naudojimo gairės. Mokykloms ir šeimoms“

2. Tvarka skirta užkirsti kelią rizikoms, susijusioms su netinkamu ar per dažnu informacinių

technologijų naudojimu.

**II. UGDYMO ĮSTAIGOS ADMINISTRACIJOS, PEDAGOGŲ, TĖVŲ (GLOBĖJŲ)**

**TEISĖS IR PAREIGOS NAUDOJANT IŠMANIUOSIUS ĮRENGINIUS IR**

**INTERNETĄ**

3. Gimnazijos administracija gali leisti arba drausti naudotis išmaniaisiais įrenginiais viso ugdymo proceso metu, įskaitant pamokas ir pertraukas.

4. Gimnazija, įvertinusi mokinių ir gimnazijos bendruomenės poreikius, Tvarkos aprašo nuostatas esant poreikiui gali koreguoti arba suteikti reikiamas išimtis individualiems atvejams.

5. Tėvai, globėjai, o reikalui esant, ir patys mokiniai gali prašyti direktoriaus padaryti išimtį, susijusią su šiuo Tvarkos aprašu, esant tam tikroms jų pateiktame dokumente nurodomoms aplinkybėms.

6. Tėvai ir globėjai pripažįsta savo vaidmenį ugdant ir modeliuojant vaikų elgesį skaitmeninėje

erdvėje.

7. Mokytojai reguliariai aptaria išmaniųjų įrenginių naudojimo klausimus su tėvais, globėjais bei padeda jiems suprasti, kaip ugdyti sveiką, saugų ir atsakingą vaiko naudojimąsi skaitmeniniais įrenginiais.

8. Mokytojai nuolat kelia profesinę kvalifikaciją šiame Tvarkos apraše įvardijamais interneto ir

išmaniųjų įrenginių racionalaus naudojimo klausimais.

9. Kiekvienas asmuo (svečias) gimnazijos teritorijoje privalo naudotis išmaniaisiais prietaisais

vadovaudamasis gimnazijos Tvarkos aprašu ir jame numatytomis taisyklėmis.

10. Gimnazijos administracija užtikrina, kad platformos, naudojamos ugdymo tikslams, atitinka mokinių, kurie kviečiami naudotis platforma, amžiaus ribas.

11. Gimnazijos administracija ir pedagogai prisiima atsakomybę šviesti tėvus bei globėjus išmaniųjų įrenginių naudojimo namuose klausimais, vadovaudamiesi „Rekomendacijomis šeimoms dėl interneto ir išmaniųjų įrenginių naudojimo namuose“ arba kitais šaltiniais, pvz.: www.pvc.lt, https://e-etika.lt, www.mediavaikai.lt ar pan.

**III. MOKINIŲ TEISĖS IR PAREIGOS NAUDOJANT TEISĖS IR PAREIGOS**

**NAUDOJANT IŠMANIUOSIUS ĮRENGINIUS IR INTERNETĄ**

12. Mokiniai nesinaudoja išmaniaisiais įrenginiais pamokų metu, nebent tą daryti mokymo tikslais leidžia mokytojas.

13. Mokiniams rekomenduojama naudoti slaptažodžius ar PIN kodus apsaugant savo išmaniuosius įrenginius, kad nebūtų galima jais naudotis tiems, kam nėra suteikta tokia teisė.

14. Mokiniams leidžiama naudotis savo išmaniaisiais įrenginiais tik pertraukų metu.

15. Be administracijos ar mokytojų leidimo draudžiama įrašinėti vaizdus, įskaitant koncertus,

spektaklius ir kitus ugdymo įstaigos renginius.

16. Draudžiama skelbti, siųsti bet kokį klaidinantį, įžeidžiantį, priekabiauti ar įbauginti kitiems

skirtą turinį (pvz., komentarai, vaizdai, animacija). Galioja tos pačios taisyklės, kurios būtų

taikomos bendraujant akis į akį. Toks netinkamas elgesys yra rimtas drausmės pažeidimas. Ši

taisyklė galioja naudojantis įrenginiu ugdymo įstaigoje ar ir kitur, pvz., namuose.)

17. Naudodamiesi ugdymo įstaigos belaidžiu interneto ryšiu Wi-Fi, mokiniai įsipareigoja, jog jie:

17.1. nesisiųs programėlių;

17.2. neieškos žalingo turinio;

17.3. laikysis draudimo kurti fotografinę, vaizdo ir garso medžiagą ugdymo įstaigos teritorijoje (daryti ugdymo įstaigos švenčių garso ir vaizdo įrašus leidžiama tik ugdymo įstaigos darbuotojams arba kitiems įgaliotiems asmenims);

17.4. nesiims neteisėtų veiksmų visais atvejais, kai atsitiktinai susidurs su žalingu ar neteisėtu turiniu, praneš apie tai klasės vadovui arba direktoriui;

17.5. pagarbiai elgsis su kitais interneto vartotojais, nekenks jiems.

**IV. GIMNAZIJOS VEIKSMAI, KAI IŠMANIAISIAIS ĮRENGINIAIS**

**NAUDOJAMASI NETINKAMAI**

18. Gimnazijos personalas apie netinkamo išmaniųjų įrenginių naudojimo atvejus turi pranešti

administracijai, klasės auklėtojui ir/arba socialiniam pedagogui bei šiuos atvejus valdyti

vadovaudamasis Tvarkos aprašu, kad užkirstų kelią incidentams ateityje bei galėtų suteikti reikiamą pagalbą.

19. Mokytojai reaguoja ir praneša administracijai, klasės auklėtojui ir/arba socialiniam pedagogui

apie bet kokį skaitmeninių prietaisų naudojimo pažeidimą.

20. Įtariant, kad mokinio išmaniajame įrenginyje gali būti netinkamo turinio, mokytojai turi

paprašyti įrenginį atiduoti, o tėvai ar globėjai turi būti iškviesti pokalbio.

21. Jei mokinys naudoja išmanųjį įrenginį įžeisti ar pasityčioti iš kitų, siunčia įžeidžiančias žinutes, skambina, įrenginys yra atimamas ir grąžinamas tik tėvams ar globėjams po pokalbio su administracija.

22. Mokinys, kuris naudojasi išmaniuoju įrenginiu pamokų metu, kai tai yra draudžiama, turi

atiduoti įrenginį mokytojui ir jis bus grąžintas tik baigiantis sutartam laikui. Mokiniui atsisakius atiduoti įrenginį mokytojui kviečiamas socialinis pedagogas ar administracijos darbuotojas ir mokiniui surašomas drausmės pažeidimo aktas bei informuojami mokinio tėvai. Surinkus tris drausmės pažeidimo aktus mokinio elgesys, pasikvietus jo tėvus, svarstomas VGK posėdyje.

23. Išmanieji įrenginiai, kurie randami ugdymo įstaigos teritorijoje, atiduodami administracijai.

24. Už pamestus, išmainytus, pavogtus, sulaužytus mobiliuosius telefonus ir kitą informcinių technologijų įrangą bei muzikos aparatūrą gimnazija neatsako.

**V. BAIGIAMOSIOS NUOSTATOS**

24. Su Tvarkos aprašu mokiniai supažindinami klasių valandėlių metu. Mokiniai susipažinimą su

Tvarkos aprašu patvirtina parašu instruktažų lapuose.

25. Mokinių tėvai supažindinami su Tvarkos aprašu per elektroninį dienyną. Tvarkos aprašas

skelbiamas gimnazijos internetinėje svetainėje <http://www.ryto.salcininkai.lm.lt/>

26. Tvarkos aprašas galioja kiekvienam besimokančiam mokiniui ar mokinei.

27. Tvarkos aprašo įgyvendinimo stebėseną atlieka direktoriaus pavaduotojas ugdymui, atsakingas už pagalbos gimnazijoje organizavimą.

28. Tvarkos aprašas gali būti keičiamas pasiūlius gimnazijos bendruomenei (mokytojams, mokiniams, tėvams).